b"\n_START_ARTICLE_\nTeories de la conspiraci\xc3\xb3 dels allunatges del Programa Apollo\n_START_PARAGRAPH_\nLes acusacions de conspiraci\xc3\xb3 en els allunatges del Programa Apollo constitueixen una teoria de la conspiraci\xc3\xb3 que afirma que els allunatges del programa Apollo mai tingueren lloc, sin\xc3\xb3 que foren falsificats per la NASA._NEWLINE_Els proponents tenen com a principals justificacions les controv\xc3\xa8rsies sorgides per algunes fotografies i el context de la Guerra Freda en el que es produ\xc3\xafren els allunatges. No obstant, cient\xc3\xadfics, t\xc3\xa8cnics i interessats en la hist\xc3\xb2ria de l'exploraci\xc3\xb3 espacial han donat explicacions racionals a les controv\xc3\xa8rsies, de manera que rebutgen aquestes afirmacions classificant-les d'infundades i de no posseir cap rigor cient\xc3\xadfic._NEWLINE_Aquesta creen\xc3\xa7a afirma que els allunatges de l'Apollo 11 del 21 de juliol de 1969 i les seg\xc3\xbcents missions Apollo mai van tenir lloc, sin\xc3\xb3 que foren filmades a la Terra. La idea adquir\xc3\xad bastant popularitat despr\xc3\xa9s d'estrenar-se la pel\xc2\xb7l\xc3\xadcula de ci\xc3\xa8ncia-ficci\xc3\xb3 Capricorn One, _NEWLINE_que mostra a la NASA intentant falsificar un aterratge al planeta Mart._NEWLINE_Tamb\xc3\xa9 \xc3\xa9s possible que una curta seq\xc3\xbc\xc3\xa8ncia de la pel\xc2\xb7l\xc3\xadcula de James Bond, Diamonds Are Forever (Diamants per a l'eternitat, 1971) que mostra a Sean Connery caminant a trav\xc3\xa9s d'un estudi on es simulen els allunatges coincideixi amb les primeres insinuacions que els allunatges foren falsificats. L'any 1967, el dramaturg brit\xc3\xa0nic Desmond Lowden va escriure un gui\xc3\xb3 titulat The News-Benders en el qual tots els avan\xc3\xa7os tecnol\xc3\xb2gics de 1945 eren simulats. El gui\xc3\xb3 fou presentat el gener de 1968 i mostrava la falsificaci\xc3\xb3 d'un allunatge amb maquetes._NEWLINE_En el seu llibre Un home sobre la Lluna, Andrew Chaikin menciona que en el moment de la missi\xc3\xb3 de l'Apollo 8 en l'\xc3\xb2rbita lunar en desembre de 1968, aquestes hist\xc3\xb2ries de conspiraci\xc3\xb3 circulen com rumors de fets veritables. La Societat de la Terra Plana llan\xc3\xa7\xc3\xa0 una de les primeres queixes sobre la veracitat de les missions Apollo. Afirmaven que diverses de les fotografies de l'Apollo 8 amb la Lluna en primer pla i la Terra com a fons eren falses. La primera ra\xc3\xb3 de la seva declaraci\xc3\xb3 era que no s'ajustava en la seva creen\xc3\xa7a que la Terra era plana. El primer intent d'establir-se aquestes den\xc3\xbancies com fets concrets fou la publicaci\xc3\xb3 de Bill Kaysing del llibre Mai vam anar a la Lluna (1974). Tamb\xc3\xa9 \xc3\xa9s notable la publicaci\xc3\xb3 de NASA Mooned America (La NASA allun\xc3\xa0 als EUA, en catal\xc3\xa0; 1992) escrit per Ralph Rene._NEWLINE_D'acord amb l'enquesta Gallup de 1999, prop del 6% de la poblaci\xc3\xb3 dels Estats Units tenen certs dubtes sobre la veracitat de l'arribada a la Lluna._NEWLINE_\xc2\xabTot i que un 6% es tradueix literalment en milions de perones [...] no \xc3\xa9s inusual trobar que en una enquesta t\xc3\xadpica moltes persones estan d'acord amb qualsevol pregunta que se'ls hi faci. De manera que la millor interpretaci\xc3\xb3 \xc3\xa9s que aquesta teoria en particular no est\xc3\xa0 \xc3\xa0mpliament estesa\xc2\xbb.\n_START_SECTION_\nReacci\xc3\xb3 de la NASA\n_START_PARAGRAPH_\nLa reacci\xc3\xb3 inicial de la NASA davant les acusacions fou d'indifer\xc3\xa8ncia general. Finalment, va encarregar el 2002 a l'enginyer espacial i escriptor James Oberg la publicaci\xc3\xb3 d'un llibre en qu\xc3\xa8 es refutaven les afirmacions de conspiraci\xc3\xb3. No obstant, pocs dies despr\xc3\xa9s la NASA es va retractar, per por a la mala publicitat, i Oberg anunci\xc3\xa0 que continuaria amb el llibre de manera independent, analitzant tamb\xc3\xa9 en ell els or\xc3\xadgens socioculturals de les teories sobre conspiracions._NEWLINE_Philip Plait, un dels m\xc3\xa9s entusiastes refutadors de les creences sobre conspiracions sobre el viatge a la Lluna, diu que seria apropiat que la NASA don\xc3\xa9s resposta a les preguntes fetes, i segons ell la NASA es nega a respondre a les preguntes dels acusadors perqu\xc3\xa8 considera d'\xc2\xab\xc2\xa0escassa dignitat\xc2\xbb el veure's obligada a fer-ho. D'altra banda, James Oberg afirma que la reacci\xc3\xb3 oficial de la NASA a la televisi\xc3\xb3 ha estat bastant maldestra i contraproduent quan Brian Welch, un alt funcionari del departament de relacions p\xc3\xbabliques de la NASA, afirm\xc3\xa0 que totes les acusacions eren falses per\xc3\xb2 no proporcion\xc3\xa0 massa evid\xc3\xa8ncia.\n_START_SECTION_\nHip\xc3\xb2tesis de conspiraci\xc3\xb3\n_START_PARAGRAPH_\nLes acusacions sobre la falsificaci\xc3\xb3 dels allunatges s\xc3\xb3n teories sobre conspiracions o afirmacions que conspiradors en possessi\xc3\xb3 de coneixement secret van enganyar al p\xc3\xbablic amb objectius ocults. En el cas dels allunatges, el motiu seria l'afany dels EUA de trepitjar la Lluna abans que el seu rival en la carrera espacial, la llavors URSS.\n_START_SECTION_\nFalsabilitat\n_START_PARAGRAPH_\nEls cr\xc3\xadtics amb la creen\xc3\xa7a en la falsificaci\xc3\xb3 dels allunatges de l'Apollo diuen que no \xc3\xa9s falsable i, per tant, no \xc3\xa9s una teoria sin\xc3\xb3 m\xc3\xa9s aviat una creen\xc3\xa7a sobre una complexa conspiraci\xc3\xb3 social._NEWLINE_Un exemple de les dificultats per proporcionar evid\xc3\xa8ncia cient\xc3\xadfica de l'allunatge hum\xc3\xa0 \xc3\xa9s el fet que les missions Apollo 11, 14 i 15 van deixar retrorreflectors sobre la superf\xc3\xadcie lunar, que formaven part de l'equip d'experiments (ALSEP), on els cient\xc3\xadfics poden reflectir raigs l\xc3\xa0ser per mesurar la dist\xc3\xa0ncia de la Terra a la Lluna. Aquestes reflectors generalment s'ofereixen com a evid\xc3\xa8ncia dels allunatges, per\xc3\xb2 els denunciants de la conspiraci\xc3\xb3 afirmen que els reflectors pogueren ser deixats all\xc3\xad per missions no tripulades. La missi\xc3\xb3 russa Lunokohd, per exemple, deix\xc3\xa0 un mirall franc\xc3\xa8s sobre la superf\xc3\xadcie de la Lluna. El punt principal \xc3\xa9s que les restes mec\xc3\xa0niques no es poden usar, estrictament, com a evid\xc3\xa8ncia d'allunatge hum\xc3\xa0._NEWLINE_No obstant aix\xc3\xb2, no s'ha proporcionat cap prova sobre que aquestes missions no tripulades tingueren lloc, tot i que pa\xc3\xafsos com la Uni\xc3\xb3 Sovi\xc3\xa8tica i altres, haurien tingut motius per denunciar-lo si s'hagu\xc3\xa9s donat el cas, i que els llan\xc3\xa7aments espacial estan controlats per astr\xc3\xb2noms aficionats i pels observadors dels sat\xc3\xa8l\xc2\xb7lits._NEWLINE_Una altra possibilitat seria l'\xc3\xbas de telescopis poderosos per veure els llocs d'allunatge de l'Apollo. Es podria veure aix\xc3\xad la suposada evid\xc3\xa8ncia deixada pels astronautes sobre la superf\xc3\xadcie de la Lluna. Desafortunadament, els telescopis no s\xc3\xb3n tan poderosos com per detallar el m\xc3\xb2dul lunar i, encara menys, les petjades deixades pels astronautes._NEWLINE_Els astronautes de les missions Apollo van portar uns 382 kg de roques lunars, que han estat utilitzades per ge\xc3\xb2legs de desenes d'institucions cient\xc3\xadfiques per fer aven\xc3\xa7os en el coneixement de la geologia de la Lluna. Algunes de les caracter\xc3\xadstiques d'aquestes roques no poden ser reprodu\xc3\xafdes a partir de roques terrestres, com afirmen els denunciants de la conspiraci\xc3\xb3. Les roques lunars s\xc3\xb3n mancades d'aigua (al contrari que les terrestres), la seva superf\xc3\xadcie est\xc3\xa0 literalment bombardejada per l'acci\xc3\xb3 de petits micrometeorits al llarg de milions d'anys, i contenen is\xc3\xb2tops d'alguns elements en proporcions diferents a les de la Terra. Aix\xc3\xad mateix, les roques lunars que portaren les missions Apollo tenen les mateixes caracter\xc3\xadstiques que les mostres recollides per les sondes lunars autom\xc3\xa0tiques de l'URSS._NEWLINE_Addicionalment, desenes d'astr\xc3\xb2noms, professionals i aficionats, fotografiaren les naus Apollo en els seus viatges a la Lluna i els radioaficionats pogueren seguir les converses dels astronautes a trav\xc3\xa9s de modests radiotelescopis, apuntant-los a la regi\xc3\xb3 exacta del cel on es trobava la nau."